[Bonifacius Episcopus servus servorum Dei, dilecto filio Abbati Monasterii sancti Benedicti de Divione Lingonensis Diœcesis salutem et Apostolicam benedictionem. Sua nobis dilecti filii Abbas et conventus Monasterii Cluniacensis ad Rom. Ecclesiam nullo medio pertinentis Matisconensis Diœcesis petitione monstrarunt, quod cum idem Abbas ad quem visitatio, correctio, et reformatio Monasterii Balmensis ejusdem Ordinis, Bisuntinen. Diœcesis, et Prioratuum ejusdem Monasterii Balmensis, ac personarum ipsorum Monasterii Balmensis et Prioratuum dicto Monasterio Cluniacensi subjectorum, censuras, Ecclesiasticas ac nonnulla alia in eisdem Monasterio Balmensi, Prioratibus, et personis exercere, quæ spiritualis jurisdictionis existunt, tam ex regularibus statutis ipsius Ordinis, quàm de antiqua et approbata consuetudine et hactenus observata, à tempore, cujus non extat memoria, pertinere noscuntur: ad prædictum Monasterium Balmense, ac de Sola, et de Joha Prioratus ejusdem Monasterii Balmensis, prædictæ Bisuntinensis Diœcesis, impensurus in eis visitationis Officium, prout sibi competebat ex hujusmodi statutis et consuetudine, accessisset; quia Rainaudus Abbas et conventus dicti Monasterii Balmensis in ipso Monasterio, ac Guillelmus de Sola, et Gerardus de Joha Priores Prioratuum prædictorum, et Monachi Prioratuum eorumdem, in eisdem Prioratibus eum ad visitandum admittere contumaciter recusarunt; iidemque Priores, necnon Richardus Cellerarius, et Girardus Camerarius dicti Monasterii Balmensis contra eumdem Abbatem Cluniacensem spiritu rebellionis assumpto, super hoc dicto Abbati Cluniacensi se præcipuè opponentes, ac ausu nefario in eumdem Abbatem et familiares ipsius, qui cum eo erant, cum nonnullis Monachis dicti Monasterii Balmensis, ac aliis eorum complicibus armis munitis, nequiter irruentes eos contumeliosis verbis, et aliis diversis injuriis afficere præsumpserunt, idem Abbas Cluniacensis in ipsos Abbatem Balmensem cellerarium, Camerarium, ac Priores, Canonica monitione præmissa, excommunicationis, et in Monasterium Balmense ac Prioratus prædicta interdicti sententias exigente justitia promulgavit. Verùm ipsi Abbas Balmensis, Cellerarius, Camerarius, et Priores, necnon conventus Monasterii Balmensis, et Monachi Prioratuum prædictorum sententias ipsas damnabiliter contemnentes sustinuerunt per annum et amplius, et adhuc sustinent animis induratis, dictique Abbas Balmensis, Cellerarius, Camerarius, et Priores sic ligati Divina Officia celebrare, imò verius quantùm in eis est profanare præsumunt, in animarum suarum periculum, Ecclesiasticæ Disciplinæ contemptum, dictorum Abbatis et conventus Cluniacen. præjudicium, et scandalum plurimorum. Quare præfati Abbas et conventus Cluniacensis nobis humiliter supplicarunt, ut prædictas excommunicationis et interdicti sententias Robur firmitatis debitum obtinere, dictosque Abbatem Balmensem, Cellerarium, Camerarium, et Priores puniri pro præsumptione hujusmodi pœna Canonica faceremus. Quocirca discretioni tuæ, de utriusque Partis Procuratorum assensu, per Apostolica scripta mandamus quatinus sententias ipsas, sicut rationabiliter sunt prolatæ, facias auctoritate nostra usque ad satisfactionem condigna, appellatione remota, inviolabiliter observari. Si verò iidem Abbas Balmensis, Cellerarius, Camerarius, Priores, et conventus eorumdem Monasterii Balmensis et Prioratuum Monachi dictas sententias posteaquam eas tibi fore constiterit ritè latas, per unum mensem pertinaciter tolerarint; extunc ipsos Abbatem Balmensem, Cellerarium, Camerarium, et Priores excommunicatos, pulsatis campanis, et candelis accensis; Monasterium verò Balmense, et Prioratus prædicta Ecclesiastico interdicto supposita publicè nuncies, et per omnia loca in quibus expedire videris nunciari facias, et eosdem Abbatem Balmensem, Cellerarium, Camerarium, et Priores ab omnibus arctius evitari. Super eo autem, quod Abbas Balmensis, Cellerarius, Camerarius, et Priores prædicti Divina Officia dicuntur taliter celebrare, quod Canonicum fuerit appellatione remota decernas, faciasque quod decreveris per censuram Ecclesiasticam firmiter observari. Datum Laterani XV. Kalendas Martii. Pontificatus nostri anno quinto.]